ทำไมราคาโลหะเงินปรับตัวขึ้นร้อนแรงกว่าทองคำ
ทำไมราคาโลหะเงินปรับตัวขึ้นร้อนแรงกว่าทองคำ
5 ส.ค. 2554

ทำไมราคาโลหะเงินปรับตัวขึ้นร้อนแรงกว่าทองคำ 
โดย..แฟมีลี่ โนฮาว
โนฮาว : สบายดีครับ สบายดีนะครับ
ปูกะตอย : สบายดีจ้า นี่เราได้รัฐบาลใหม่แล้วนะ ดีใจจัง 
โนฮาว : ใช่แล้ว เพราะประเทศจะได้เดินหน้ากันซะที 
ปูกะตอย : ถูกต้อง 
โนฮาว : แล้ววันนี้ไม่มีอะไรจะถามเหรอ ถ้าไม่มีจะไปแล้วนะ 
ปูกะตอย : ไม่ต้องกลัวว่าจะไม่มีอะไรจะถาม มีอยู่แล้ว พอดีช่วงนี้เห็นคนพูดถึงการลงทุนใน Silver Futures กันมาก แล้วทุกคนก็มองว่าน่าสนใจดี เพราะมีบางคนบอกว่าราคา Silver จะวิ่งแรงกว่าราคาทองคำ 
โนฮาว : ว้าว เป็นคำถามที่สุดยอดมาก เอางี้เดี๋ยวจะอธิบายให้ฟังว่าทำไมราคาโลหะเงิน หรือ Silver ถึงวิ่งแรงกว่าราคาทองคำ
ปูกะตอย : จัดมา 
โนฮาว : แน่นอนว่า ก่อนที่จะลงทุนในโลหะเงิน ต้องศึกษาปัจจัยที่มีผลต่อราคาโลหะเงินเพื่อที่จะสามารถคาดการณ์ทิศทางราคาได้ ปัจจัยที่กระทบกับราคาโลหะเงินบางปัจจัยจะเหมือนกับทองคำนั่นแหละ อันแรกเลยก็คือ ค่าเงินเหรียญสหรัฐ โดยราคาโลหะเงินมีความสัมพันธ์ที่ตรงกันข้ามกับค่าเงินเหรียญสหรัฐเหมือนทองคำ คือใครที่เป็นแฟนพันธุ์แท้การลงทุนในทองคำจะติดตามตัวเลขเศรษฐกิจของประเทศเศรษฐกิจยักษ์ใหญ่อย่าง อเมริกา ยุโรป ญี่ปุ่น รวมถึงนโยบายการเงินของประเทศเหล่านี้ ซึ่งปัจจัยเหล่านี้จะมีผลต่อค่าเงินเหรียญสหรัฐ
ปูกะตอย : จัดมาอีก
โนฮาว : อุปสงค์และอุปทาน คือปัจจัยที่ขับเคลื่อนราคาโลหะเงินปีที่แล้ว มาจากอุปสงค์เพื่อการลงทุนที่เติบโต 47% และอุปสงค์ในอุปกรณ์อุตสาหกรรมที่เติบโต 20% ส่วนอุปสงค์โลหะเงินปีที่แล้ว โดยรวมเติบโต 14% ทางด้านอุปทานของโลหะเงินมาจากปริมาณการผลิตจากเหมืองสัดส่วน 70% การขายของธนาคารกลางสัดส่วน 4% โลหะเงินหมุนเวียนเดิมสัดส่วน 20% และการ Hedging จากผู้ผลิตสัดส่วน 6% 
ปูกะตอย : แค่นี้เหรอ
โนฮาว : ถัดมาคือ ปัจจัยทางด้านเทคนิค การวิเคราะห์แนวโน้มราคาสินค้าโภคภัณฑ์ต้องใช้การวิเคราะห์ทางเทคนิค และยิ่งเป็นฟิวเจอร์สที่เป็นการลงทุนระยะสั้น ยิ่งต้องอาศัยปัจจัยทางด้านเทคนิคในการวิเคราะห์อย่างมากทีเดียว และสุดท้ายก็คือ เศรษฐกิจโลก โดยโลหะเงินจะมีความอ่อนไหวต่อการขยายตัวเศรษฐกิจโลกมาก เนื่องจากมีคุณสมบัติเป็นโลหะพื้นฐาน เห็นได้ชัดเจนว่า ปีที่แล้วเศรษฐกิจโลกที่ฟื้นตัวอย่างชัดเจนโดยเฉพาะประเทศแถบเอเชีย ทำให้ความต้องการโลหะเงินที่ใช้ในภาคอุตสาหกรรมขยายตัว นั่นเป็นเหตุผลหลักที่ทำให้ราคาโลหะเงินปรับตัวขึ้นแรงกว่าทองคำในปีที่แล้ว
ปูกะตอย : มีอีกมั้ย
โนฮาว : หมดแล้วครับ เมื่อได้ฟังแล้วก็อย่าเพิ่งกระโดดลงไปลงทุนใน Gold Futures ต้องศึกษาหาความรู้ให้ดีๆ ที่สำคัญทดลองลงทุนก่อน ถ้าคิดว่าชัวร์แล้วค่อยเข้าไปลงทุน ถ้าไม่มีอะไรแล้วขอตัวก่อนนะ บ๊าย บาย